**Κόνιτσα 07/09/2020**

**ΔΕΛΤΙΟ ΤΥΠΟΥ**

ΔΗΜΟΣ ΚΟΝΙΤΣΑΣ: ΟΛΟΚΛΗΡΩΣΗ ΠΡΩΤΟΥ ΣΤΑΔΙΟΥ ΤΗΣ ΠΡΟΕΤΟΙΜΑΣΙΑΣ ΤΗΣ ΕΠΑΓΓΕΛΜΑΤΙΚΗΣ ΓΥΝΑΙΚΕΙΑΣ ΟΜΑΔΑΣ ΜΠΑΣΚΕΤ ΤΟΥ ΠΑΣ ΓΙΑΝΝΙΝΑ WBC ΣΤΗΝ ΚΟΝΙΤΣΑ.

Η Επαγγελματική Γυναικεία Ομάδα Μπάσκετ του ΠΑΣ ΓΙΑΝΝΙΝΑ WBC επέλεξε για τις προπονήσεις και το πρώτο στάδιο της προετοιμασίας της κατά το διάστημα από 28/08 έως 4/09/2020 το Δήμο Κόνιτσας. Η αποστολή της Ομάδας που αριθμεί δεκαέξι (16) άτομα φιλοξενήθηκε στις εγκαταστάσεις της Μαθητικής Εστίας Κόνιτσας, ενώ οι προπονήσεις έγιναν στο Κλειστό Γυμναστήριο της πόλης μας.

Όλα τα μέλη της αποστολής έμειναν κατενθουσιασμένα από την φιλοξενία και την υποδοχή της αποστολής. Οι αθλήτριες είχαν την ευκαιρία να περιηγηθούν στην πόλη μας και να φωτογραφηθούν στα αξιοθέατα της.

Ολόκληρη την αποστολή δεξιώθηκε το απόγευμα της Παρασκευής 4/09/2020 στο Δημαρχείο ο Δήμαρχος Κόνιτσας κ. Νικόλαος Εξάρχου παρουσία των Αντιδημάρχων κ. Αριστείδη Λαζογιάννη, κ. Δημήτριου Χήρα και του Προέδρου του ΚΕΠΑΠΑ κ. Γεώργιου Σπανού, ενώ στη συνέχεια επισκέφθηκαν το Δημοτικό Στάδιο Κόνιτσας,  όπου η αρχηγός του ΠΑΣ ΓΙΑΝΝΙΝΑ WBC Σαρηγιαννίδου Ντίνα παρέδωσε στον αρχηγό της ΠΙΝΔΟΥ ΚΟΝΙΤΣΑΣ, Δημόπουλο Κωνσταντίνο αθλητικό υλικό για την ομάδα μας. Το αθλητικό υλικό είναι δωρεά του Προέδρου της Ομάδας κ. Γεωργίου Μάστακα, διευθυντή των Ασφαλιστικών Γραφείων Μάστακα, που έκανε ανάλογη προσφορά και στις Ακαδημίες της Πίνδου Κόνιτσας και τον οποίο ευχαριστούμε θερμά.

Στόχος της Δημοτικής Αρχής είναι η προσπάθεια καθιέρωσης του Δήμου μας ως προορισμού αθλητικής προετοιμασίας Επαγγελματικών Συλλόγων σε διάφορα αθλήματα.

Εκφράζουμε τις ευχαριστίες μας στην Επαγγελματική Γυναικεία Ομάδα Μπάσκετ του ΠΑΣ ΓΙΑΝΝΙΝΑ WBC και ευχόμαστε ολόθερμα καλή πορεία στο Πρωτάθλημα και πάντα επιτυχίες.

Από το Γραφείο Δημάρχου